Document ID: /roh_data/filtered/fineweb-2-filterrobots_roh.jsonl.gz/59758

Las autoritads svizras online
Sche Vus essas en speranza, paja la cassa da malsauns ils custs da las visitas da controlla, da la naschientscha, da la controlla posteriura e da la cussegliaziun per mammas che tezzan. Vus na stuais betg As participar als custs, sche Vus essas en speranza. Vus na pajais pia ni la franschisa ni la resalva persunala ni ina contribuziun als custs da dimora a l’ospital. Ils custs per la naschientscha en l'ospital, en la chasa da parturir u a chasa vegnan surpigliads. Tar las visitas da controlla che vegnan pajadas tutgan duas analisas ad ultrasun tar ina gravidanza normala sco er il test da l’emprim trimester per eruir la ristga d’ina trisomia 21, 18 u 13 sco er il test prenatal betg invasiv (NIPT) en cas d’ina gronda ristga da trisomia. En cas d'ina ristga pli gronda vegn pajada la controlla da l'aua da la vaschia (amniozentesa) e la controlla da la placenta (corionbiopsia). En cas d’ina gravidanza a ristga vegnan ils custs da las controllas surpigliads sin fundament dal giudicament clinic.
La dimora dal poppin a l'ospital ensemen cun sia mamma vegn pajada da la cassa da malsauns da la mamma, medemamain senza la franschisa, senza la resalva persunala e senza ina contribuziun als custs da dimora a l’ospital. Sch'il novnaschì vegn dentant malsaun e sto ir a l’ospital, surpiglia la cassa da malsauns da l'uffant ils custs ed i vegn applitgada la participaziun als custs (resalva persunala).